দিনে দুপুরে ঘটক সেজে বাড়িতে ঢুকে ছিনতাই করার চেষ্টা করে ধরা পড়ল এক দুষ্কৃতী। ঘটনাটি ঘটেছে দক্ষিণ ২৪ পরগণার ডায়মন্ড হারবার পুরসভার ১৩ নম্বর ওয়ার্ডে। ঘটনাকে কেন্দ্র করে এলাকায় উত্তেজনা ছড়িয়েছে।
জানা গিয়েছে, বাড়িতে ঢুকে এক বয়স্ক মহিলার গলায় ছুরি ঠেকিয়ে সোনার হার ছিনতাই করে পালিয়ে যাচ্ছিল দুষ্কৃতী। সেই সময়েই স্থানীয়দের হাতে ধরা পড়ে যায় সে। অভিযুক্তকে গণধোলাইয়ের পরে পুলিশের হাতে তুলে দেয় উত্তেজিত জনতা। উদ্ধার হয় ছিনতাই হওয়া সোনার হারটি। 
 
 

সরকারি চাকুরে ছেলের বিয়ে দেওয়ার জন্য পাত্রী খুঁজছিলেন ষাটোর্ধ্ব মা রানি দে। বাড়িতে মা ও ছেলে শিবুচন্দ্র দে থাকতেন। ছেলে কর্মস্থলে চলে গেলে একাই থাকতেন ওই মহিলা। 
সুপাত্রীর খোঁজে দু’দিন আগে এক ঘটককে বাড়িতে ডেকেছিলেন তিনি। সেদিনই রানি দেবীর গলায় মোটা সোনার হার দেখতে পায় অভিযুক্ত ঘটক। আর সেই লোভে সোমবার বেলা ১১টা নাগাদ বাড়ি ফাঁকা থাকার সুযোগ নিয়ে আবারও রানি দেবীর বাড়িতে ঢোকে ঘটক। 
গলায় ধারালো ছুরি ঠেকিয়ে গলার হার ছিনিয়ে নেয় সে। ছুরির আঘাতে গলায় ক্ষত হয়ে রক্ত বের হতে থাকে মহিলার। হার ছিনিয়ে বাড়ি থেকে পালিয়ে যাওয়ার সময় ‘বাঁচাও বাঁচাও’ বলে চিৎকার করতে থাকেন ঐ মহিলা। 
 
 

চিৎকার শুনে আশপাশের মানুষজন এসে ধরে ফেলেন অভিযুক্তকে। ছিনতাই করা সোনার চেন ফেলে দেয় অভিযুক্ত। সেই চেন উদ্ধার করেন স্থানীয়রাই। এরপরে চলে গণধোলাই। বেশ কিছুক্ষন গণধোলাই দেওয়ার পরে খবর পেয়ে ডায়মন্ড হারবার থানার পুলিশ ঘটনাস্থলে এসে উদ্ধার করে অভিযুক্তকে।
অভিযুক্তকে গ্রেফতার করে জিজ্ঞাসাবাদ করছে পুলিশ। দিনে-দুপুরে এই ধরনের ছিনতাইয়ের ঘটনা ঘটায় আতঙ্কিত এলাকার মানুষ। অন্যদিকে জখম রানি দে-কে ডায়মন্ড হারবার হাসপাতালে নিয়ে যাওয়া হয়েছে চিকিৎসার জন্য।